Ramaphosa spreek land vanaand toe | Maroela Media
President Cyril Ramaphosa sal vanaand die land toespreek oor die regering se reaksie op die Covid-19-pandemie.
Tyrone Seale, Ramaphosa se woordvoerder, het bevestig die president sal die land om 20:00 toespreek.
Die kabinet en die nasionale koronavirusbevelsraad het vroeër die week vergader om die moontlikheid van nuwe beperkings te bespreek ná 'n skielike styging in Covid-19-infeksies op talle brandpunte landwyd.
Na verneem word, is die bevelsraad ten gunste van 'n beperking op alkoholverkope en beperkte handelsure vir kroeë en restaurante in gebiede waar infeksies die hoogte ingeskiet het.
'n Aangepaste aandklokreël is moontlik ook weer op hande en luidens berigte het die raad aanbeveel dat openbare byeenkomste weer tot heelwat minder mense beperk word.
Daar was verlede maand heelwat bespiegeling dat Suid-Afrika weer na een of ander vorm van inperking kan terugkeer, maar alle ekonomiese aanduidings is dat die land dit bloot nie sal kan bekostig nie.
Ramaphosa het toe, pleks van strenger beperkings, 'n beroep op Suid-Afrikaners gedoen om waaksaam te bly. Hy het aangekondig dat die handelsure van drankverkope inteendeel weer na normaal mag terugkeer.
Daar was sedertdien herhaalde oproepe uit verskeie oorde dat die huidige vlak 1-beperkings verskerp word om 'n toename in infeksies in plekke soos die Oos-Kaap te stuit in 'n poging om te keer dat 'n tweede vlaag besmettings na die res van die land uitkring.
Sal liewer gaan le en my boek lees!
Ja Cyril gaan praat met "our people" want regtig hulle luister nie. Nou moet ons almal gestraf word pffft! Ek't beter dinge om te doen as om na jou te luister